# KCM‑emotikoni

## Menadžer emotikona

### Uvod

Snimak ekrana menadžera emotikonskih tema Menadžer emotikonskih tema

Emotikoni se mogu koristiti u više KDE programa: Kopeteu, Konverzaciji, K‑pošti... Ovaj modul vam omogućava lako upravljanje skupovima emotikona. Možete:

- dodavati emotikonske teme

- uklanjati ih

- instalirati postojeću temu

- dodavati, uklanjati ili uređivati emotikone u okviru teme.

Imajte u vidu da se skupovi emotikona postavljaju po programu.

Modul je razdvojen na dva dela: na levoj strani možete upravljati temama, a na desnoj emotikonima unutar tema.

Emotikon se sastoji iz dva dela: ikonice (tipično je to PNG, MNG ili GIF slika) i teksta koji ga opisuje. Tekst mogu biti neki ASCII simboli, poput `]:->`, ili kratak opis unutar zvezdica, kao `*haha*`. Korisnik upisuje simbol ili tekst, a ikonica emotikona ga zamenjuje.

Emotikonske teme mogu se sačuvati lokalno u domaćoj fascikli, pod `$(qtpaths --paths GenericDataLocation)/emoticons`.

### Teme emotikona

Ova sekcija omogućava vam upravljanje emotikonskim temama.

Zahtevaj razmake oko emotikona

- Ako je ovo popunjeno, emotikon treba da odvojite razmakom ispred i iza da bi se pretvorio u ikonicu. Ako upišete `Zdravo:-)`, niska će ostati kakva jeste, dok ako upišete `Zdravo :-)`, dobićete „Zdravo“ za kojim sledi ikonica emotikona.

  Ako ovo nije popunjeno (podrazumevano), svaka niska emotikona biće zamenjena svojom ikonicom.

Instaliraj iz fajla

- Ovom radnjom instalirate novu temu koju ste ručno preuzeli. Fajl teme je arhivski fajl, obično `.tar.gz` ili `.zip`, ili nekog drugog tipa arhive. Dijalog vas pita za lokaciju ovog lokalnog arhivskog fajla, i pošto ste uneli ili prevukli URL, te kliknuli na U redu, tema se instalira i pojavljuje na spisku tema.

Dobavi novu temu

- Da biste koristili ovu mogućnost morate biti povezani na Internet. Dijalog prikazuje spisak tema emotikona sa https://store.kde.org/, a neku od njih možete instalirati klikom na dugme Instaliraj desno od opisa teme.

Nova tema

- Možete sastaviti sopstvenu novu temu od nule. Klik na ovo dugme poziva dijalog koji traži ime nove teme. Posle toga, za stvaranje novih emotikona i pridruženih tekstova možete koristiti dugme Dodaj... desno.

Ukloni temu

- Ova radnja uklanja izabranu temu sa diska. Izaberite sa spiska temu koju želite da uklonite, pa kliknite na dugme Ukloni temu. Tema će biti uklonjena sa diska pošto konačno kliknete na Primeni.

### Upravljanje emotikonima

U ovoj sekciji možete upravljati emotikonima u okviru izabrane teme. Spisak desno prikazuje sve emotikone izabrane teme. Možete dodati, urediti ili ukloniti bilo koji emotikon. Izaberite temu sa spiska levo, a zatim radnju koju želite da izvršite.

Dodaj...

- Ovim dugmetom dodajete emotikone izabranoj temi. Dijalog vam traži da izaberete ikonicu za emotikon i upišete odgovarajući ASCII simbol ili pridruženi tekst. Klik na U redu posle toga dodaće novi emotikon na spisak, gde ćete videti njegovu ikonicu i pridruženi tekst. Ako želite da izmenite bilo ikonicu bilo tekst, možete upotrebiti dole opisano dugme Uredi....

Ukloni

- Ovo će ukloniti izabrani emotikon iz izabrane teme. Da biste potvrdili ovu radnju, treba da kliknete na dugme Da.

Uredi...

- Dugmetom Uredi... možete izmeniti ikonicu i tekst izabranog emotikona. Da biste potvrdili ovu radnju, treba da kliknete na dugme U redu.